Huis wat afbrand ‘nie ŉ plaasaanval’Die plaashuis wat in die brand beskadig is. Foto: Verskaf Die polisie en TLU SA het gerugte ontken dat ŉ Vrystaatse boer, wie se huis die afgelope naweek in die vroeë oggendure in ŉ brand vernietig is, met ŉ plaasaanval verbind word. Henry Geldenhuys, adjunkpresident van TLU SA en voorsitter van die organisasie se nasionale veiligheidskomitee, het aan Maroela Media gesê daar was aanvanklik verwarring nadat die boer se huis Saterdagoggend in die Bultfontein-omgewing afgebrand het. ŉ Boodskap is op sosiale media versprei dat ŉ groep mense die huis aan die brand gesteek het terwyl die gesin steeds binne was. Die boodskap dui verder aan dat die huis se deure met kettings toegesluit was sodat die gesin nie kon uitkom nie, maar dat die gesin gelukkig deur ŉ deur in die motorhuis kon vlug. Geldenhuys het kommer uitgepreek dat dit dalk die vooraand van ŉ nuwe modus operandi vir plaasaanvallers kon wees. “Ons het egter met nadere ondersoek vasgestel dat die huisbrand glad nie met ŉ plaasaanval verbind word nie,” het Geldenhuys gesê. “Die brand is vermoedelik deur ŉ kortsluiting in die lapa veroorsaak waarna die grasdak vlam gevat het en die brand na die huis versprei het. Daar was glad nie kettings aan enige deure nie.” Konst. Kethabile Mofokeng, polisiewoordvoerder, het Woensdag aan Maroela Media bevestig die polisie vermoed nie gemene spel nie. “Voorlopige ondersoek dui daarop dat die brand omstreeks 03:30 deur ŉ elektriese fout ontstaan het. Niemand is tydens die voorval beseer nie en die ergste skade aan die huis is die dak wat heeltemal afgebrand het,” het sy gesê. Geldenhuys het plaas- en kleinhoewebewoners egter gemaan om in elk geval altyd paraat te wees vir allerlei maniere wat aanvallers gebruik om inwoners uit hul huise te lok. “Sodra enigiemand enigsins onraad vermoed, stel dadelik die plaaslike buurtwag of veiligheidstrukture in kennis eerder as om net uit te gaan om self ondersoek in te stel,” het hy gewaarsku. Die lapa wat afgebrand het. Foto: Verskaf